Blitsbokke deel nog slae uit in Singapoer | Netwerk24
Blitsbokke deel nog slae uit in Singapoer
Deur Marnus Kok 13 April 2019 10:31
Ná 'n effens onsekere begin het die Blitsbokke hul ritme gevind in hul tweede groepwedstryd in die Sewestoernooi in Singapoer deur Kanada bloedneus te slaan.
Justin Geduld Foto: Gallo Images
Suid-Afrika het ses drieë ingeryg om Saterdag met 36-0 te wen.
In die eerste helfte het die Blitsbokke 'n hanteerfout of twee gemaak, terwyl die aangeë ook nie altyd sekuur was nie.
Suid-Afrika was egter in die tweede helfte 'n perd van 'n ander kleur, met Kurt-Lee Arendse wat gewys het dat hy weet hoe om teenstanders te systap.
Hy is met twee drieë beloon, maar die samespel tussen Justin Geduld en Selvyn Davids wat tot sy tweede gelei het, was iets om te aanskou.
Die Blitsbokke kan beslis hul laaste groepwedstryd om 13:28 teen Fidji met selfvertroue benader.
Suid-Afrika 36 (10): Drieë: Justin Geduld, Ryan Oosthuizen, Siviwe Soyizwapi, Kurt-Lee Arendse (2), Sakoyisa Makata. Doelskoppe: Branco du Preez, Selvyn Davids (2).